Tukkien uittoon rakennettu tunneli ehti olla ihan hukkaputkena Tampereella vuosikymmeniä. Nyt reittiä kulkevat veneet ja jalankulkijat, ja syksyllä uittotunneli toimii teatterilavana.

Tampereen kaupungin satamamestari Matti Joki taisteli vuosia saadakseen käyttämättömänä olleen Pispalan uittotunnelin veneilijöiden ja muiden kaupunkilaisten käyttöön. Neljä vuotta sitten vääntö vihdoin palkittiin. Siitä lähtien tunneli on ollut käytössä kesäaikaan.

Pispalan uittotunneli yhdistää Näsijärven ja Pyhäjärven eli Tammerkosken ala- ja yläpuoliset pitkät vesireitit maakannaksen läpi.

Tämähän on hieman kuin kellahtanut Näsinneula. Alina Pajula

Hitailla hämäläisillä on kestänyt tovin löytää ainutlaatuinen kulkureitti. Veneitä on järvestä toiseen kuljetettu tunnelia myöten traktorin vetämänä noin sata kaudessa, mutta jalan ja pyörillä liikkujia on tunnelissa kulkenut satoja kertoja enemmän.

Tämä neljäs kesä on ollut alusten kuljetusten osalta hiljaisempi. Heinäkuun alkuun mennessä veneitä on mennyt tunnelin läpi vasta parikymmentä. Satamamestarin mukaan tilauksia on kuitenkin heinäkuulle ja loppukesälle odottamassa huomattava määrä.

Uittotunneli valmistui vuonna 1968. Sitä on käytetty tukinuittoon vain kerran koemielessä. Matias Väänänen / Yle

Tamperelaiset ovat vasta nyt löytäneet uittotunnelin

Jalankulkijat ja pyöräilijät ovat ottaneet viimeistään nyt kannasta puhkovan reitin omakseen.

– Tamperelaiset ovat vasta nyt lopulta löytäneet tämän paikan, koko neljän vuoden ajan uittotunnelin kupeessa kahvilayrittäjänä toiminut Kari Kaski kertoo.

Uittotunnelin kahvilayrittäjä Kari Kasken suunnitelmissa on laajentaa tunnelin ylläpitoa syksyyn ja talveen Matias Väänänen / Yle

Yrittäjällä onkin suuri vastuu uittotunnelin aukiolosta. Hän huolehtii päivittäin, että tunneli on avattuna kahvilan aukioloaikoina. Uittotunneli on varsinaisesti pato ja ilman valvontaa se ei voi olla avoinna.

Tunneli on kaupungin vastuulla, mutta ilman kahvilaa ja yrittäjän porttivahdin hommaa sitä ei voitaisi pitää avoinna, kaupungilta myönnetään.

Uittotunneli on myös pato, joten se vaatii aukiollessaan valvontaa. Matias Väänänen / Yle

Kari Kaski on huomannut, että uittotunnelin reitti on erityisesti lapsiperheiden suosiossa. Tunnelin Näsijärven puoleinen suu on vilkkaasti liikennöidyn tien varressa, mutta sen alapuolella, hieman piilossa. Reitti täytyy siis tietää ennalta.

Tunnelia tulisi mainostaa paremmin

Tiensä uittotunnelin maisemiin sateisena maanantaipäivänä olivat löytäneet myös vantaalainen Outi Johteinen ja hervantalainen Tommi Kiiskinen. Hekin olivat liikenteessä jalan. Pariskunta oli käynyt katsastamassa entisen tulitikkutehtaan miljöön ja nyt heitä odotti uittotunnelin läpikulku.

Tommi Kiiskinen ja Outi Ahteinen kahvittelemassa uittotunneliin tutustumisen jälkeen. Heidän mielestään tunnelista pitäisi tiedottaa nykyistä paremmin. Matias Väänänen / Yle

Sateinen sää ei hidastanut parin kulkua.

– Kelit eivät haittaa vaan molemmilla on ihan lomatunnelma. Sekä tulitikkutehdas että uittotunneli ovat makeita paikkoja, Johteinen hehkuttaa.

Hervantalainen Tommi Kiiskinen myöntää, että kosken itäpuolen asukkaalle uittotunneli ei ole tullut tutuksi, mutta hän aikoo suositella siihen tutustumista myös kavereilleen.

– Oon mää vähän ihmeissäni, että tämä on ollut auki jo neljä vuotta, eikä ole tullut aiemmin täällä käytyä.

Kiiskinen toivoo kaupungilta parempaa tiedottamista uittotunnelista.

Uittotunnelin aukiolo on sidoksissa kahvilan aukioloaikoihin. Matias Väänänen / Yle

Teatteria tunnelissa ja toivottavasti pidemmät aukioloajat

Kahvilayrittäjän suunnitelmissa on pidentää uittotunnelin ja kahvion aukioloaikaa pitemmälle syksyyn ja kenties osin talveenkin. Kaupunki näyttää tälle suunnitelmalle vihreää valoa.

– Talvitapahtumia kysytään paljon. Mielestäni tunnelin hyöty- ja virkistyskäyttöä pitää parantaa, joten jos pidempään aukioloon ollaan valmiita, niin ilman muuta, Matti Joki kannustaa.

Täsmäteatterin Alina Kujala ja Santeri Helinheimo toivovat nuorta yleisöä erikoiseen esityspaikkaan. Matias Väänänen / Yle

Tulevalle syksylle uittotunneliin on tulossa ainakin kulttuuria, kun tamperelainen Täsmäteatteri tuo tunneliin syyskuusta lokakuulle ulottuvan teatteriesityksen Uittovoima (siirryt toiseen palveluun). Nuoret taiteilijat ylistävät esitystilan akustiikkaa ja ovat muutenkin vaikuttuneita tunnelista ja sen historiasta.

– Koko tunneliahan on käytetty vain kerran varsinaisessa tarkoituksessa koeuiton aikana. Siinä mielessä tila on hieman traaginenkin. Tämähän on hieman kuin kellahtanut Näsinneula ja sitä paitsi samaa aikakauttakin, näytelmän valosuunnittelija Alina Pajula pohtii.

Säveltäjä-näyttelijä Santeri Helinheimon mukaan näytelmä ei toista uittotunnelin historiaa. Esityksen juonesta hän paljastaa, että kyse on toivosta ja huonoista talkoista. Näytelmässä pohditaan, mihin kaikkiin talkoisiin ihmisten on osallistuttava, halusivatpa he sitä tai eivät.

Poikkeuksellisella esiintymispaikan valinnalla täsmäteatterilaiset toivovat saavansa uusia nuoria katsojia teatteriin.